Vechiul vin de Drăgășani, băut și la dineurile regale, era un asamblaj de Crîmpoșie, care dădea tăria, Gordan, care umplea butea, Braghină, care făcea spuma, și Tămîioasă, care dădea aroma; vinul de Bordeaux este un asamblaj de Cabernet Sauvignon, Merlot, Cabernet Franc și Petit Verdot; ce să mai spunem de Châteauneuf du Pape, în care sînt asociate treisprezece soiuri, din care nouă roșii (97% din vin) și patru albe (3% din vin)? Așadar, asamblajul nu este un moft, un savantlîc, ci o tradiție creată de-a lungul secolelor.